དགུང་ལོ་སོ་དྲུག་པ་ཤིང་ཕོ་སྟག་ལོ་སྤྱི་ལོ་ལ་དབུས་སུ་ཐེངས་གསུམ་པར་ཕེབས།དུས་དེར་སླར་ཡང་བལ་ཡུལ་དུ་ཕེབས་པར་བལ་པོ་ཡམ་བུ་རྒྱལ་པོས་བཀུར་བཟོས་ཚད་མེད་ཀྱིས་གླང་ཆེན་རྒྱན་གྱིས་སྤྲས་ཏེ་བསུས།བྲམ་ཟེའི་པཎྜི་ཏ་དང༌།ནང་པའི་པཎ་ཆེན་མང་པོ་ལ་བརྡ་སྤྲོད་རིག་པའི་སྐོར་དང༌།སྙན་ངགམངོན་བརྗོད།རིག་བྱེད་ཀྱི་གཏམ་རྒྱུད་སོགས་ཐུན་མོང་གི་རིག་གནས་དང༌།ཐུན་མིན་སྡེ་སྣོད་སྐོར་ལ་བགྲོ་གླེང་མང་པོ་མཛད།ཀཱ་ཤཱིའི་པཎྜི་ཏ་ཛ་ཡ་མངྒས་ཁྱོད་བོད་ལ་དབུལ་ཕྱུག་གི་ཁྱད་པར་ལས།མཁས་རྨོངས་ཀྱི་ཁྱད་པར་ཆེར་མེད་པ་ཚོར།འཕགས་ཡུལ་ཡིན་ན་ཁྱོད་ལ་གདུགས་དཀར་པོ་བདུན་ཕུབ་དགོས་པ་འདུག་སོགས་མགོན་པོ་གང་གི་ཡོན་ཏན་ལ་བསྟོད་བསྔགས་ཚད་མེད་མཛད།དེ་ལྟར་པཎྜི་ཏ་རྣམས་དང་བགྲོ་གླེང་དུ་མ་གནང་བས།ཐུན་མོང་དང་ཐུན་མིན་གྱི་རིག་པའི་གནས་ཐམས་ཅད་ལ་རྣམ་དཔྱོད་ཀྱི་རྩལ་རྫོགས་པས་སྤོབས་པའི་གཏེར་ཆེན་བརྡོལ།གཞན་དྲིང་མི་འཇོག་པའི་རིག་གནས་མཐའ་དག་ལ་རྣམ་དཔྱོད་ཕུལ་དུ་ཕྱིན།གསུང་རབ་ཐམས་ཅད་ཀྱི་ཚིག་དོན་ཚང་ལ་མ་ནོར་བ་ཚིག་ཉུང་དོན་འདུས་པ་ཤ་སྟག་ཡིན།